**-HGK priopćenje-**

*Zagreb, 1. rujna 2020.*

**Osnovana Zajednica davatelja PVC sustava za građevinsku stolariju**

*Više od 50 posto ukupnog tržišta građevinske stolarije u RH od tvrdog PVC materijala*

Zajednica davatelja PVC sustava za građevinsku stolariju HGK, koja je osnovana u svibnju, usvojila je Strategiju razvoja među kojom se, kao prioriteti i operativne aktivnosti navodi podizanje svijesti o kvaliteti PVC materijala odnosno informiranje struke (arhitekata i prozvođača prozora, okova i stakla).

Naime, iako je ovaj sektor bitan faktor hrvatskog tržišta, do danas nije kvalitetno organiziran niti je ikada uspio utjecati na kreiranje zakona koji ga direktno pogađaju, što je dovelo do poplave nekvalitetno proizvedenih i ugrađenih prozora ispod zakonskog minimuma i lošeg poimanja ovog visokovrijednog proizvoda. Iz tog razloga u HGK je osnovana Zajednica, a za njenog predsjednika izabran je **Aleksandar Terer**, direktor tvrtke Profine Croatia.

„U želji da i u Hrvatskoj postignemo nivo kvalitete kakav imaju najrazvijenije članice Europske unije, iz kojih najvećim dijelom i dolaze PVC profili iz kojih se izrađuje građevinska stolarija, odlučili smo se na osnvanje Zajednice“, pojašnjava Terer i dodaje da se proizvodnjom PVC prozora i vrata u RH se bavi više od 400 tvrtki i obrta koji zajedno sa svojim dobavljačima i podizvođačima zapošljavaju više od šest tisuća zaposlenih s procijenjenim godišnjim prometom od preko dvije milijarde kuna.

Cilj Zajednice, čiji su osnivači i članovi Alphacan d.o.o., Aluplast GmbH, Deceuninck d.o.o., GEALAN d.o.o., Inoutic d.o.o., Profine Croatia d.o.o., Rehau d.o.o. i VEKA AG, je da svojim djelovanjem potiče podizanje standarda kvalitete građevinske stolarije, energetske učinkovitosti i održivog razvoja kroz edukaciju stručne i šire javnosti, sudjelovanju u javnim raspravama o novim zakonskim prijedlozima i edukaciji stručnih kadrova kroz izradu kurikuluma za zanimanja relevantna za našu branšu.

Moderno graditeljstvo, a posebno stambeni sektor teško je zamisliv bez energetski učinkovitih prozora i vrata od PVC materijala. Građevinska stolarija od tvrdog PVC materijala danas u Europi sudjeluje s više od 60 posto ukupnog tržišta građevinske stolarije, a u Hrvatskoj, u kojoj se ugrađuje već više od 30 godina te zahvaljujući svojoj kvaliteti sve više povećava svoj udio na tržištu, čini više od 50 posto ukupnog tržišta građevinske stolarije. Pogotovo danas kada su energetska učinkovitost, zaštita okoliša i održivi razvoj prioritetne teme Europske unije.

S poštovanjem,

Sektor za komunikacije